Mosie van wantroue in Zuma wéér ingestelPres. Jacob Zuma (Foto: GCIS) Die DA het Donderdag aangekondig dat hy vir die soveelste keer ŉ mosie van wantroue in pres. Jacob Zuma sal instel omdat dit glo “bevestig is” dat hy Pravin Gordhan, minister van finansies, gaan afdank. Mmusi Maimane, leier van die DA, het in ŉ verklaring gesê hy het aan Baleka Mbete, speaker in die parlement, geskryf om haar in kennis te stel van die party se voorneme om die mosie ter tafel te lê en in die parlement te laat debatteer sodra die volgende parlementsitting begin. “In ŉ tyd waarin nege miljoen Suid-Afrikaners sonder werk is en ons weerlose ekonomie leierskap en duidelike beleidsrigting nodig het, gaan pres. Zuma voort om Russiese roulette met ons ekonomie en die toekoms van ons land te speel,” het Maimane gesê. Maimane het gesê Zuma se besluit om Gordhan en sy adjunk, Mcebisi Jonas, Maandag opdrag te gee om onmiddellik van ŉ internasionale beleggerstoer in Londen na Suid-Afrika terug te keer, het al die werk wat Gordhan en Jonas in die afgelope 15 maande gedoen het om geloofwaardigheid in Suid-Afrika se ekonomie te herstel, vernietig. “Zuma het ons ekonomie bedreig deur die moontlike afdanking van Gordhan en Jonas voor die land en die wêreld se neuse te hang, deur ŉ bisarre en haastige ‘intelligensieverslag’ te gebruik om hul afdanking te regverdig. Dit is niks minder nie as ŉ poging tot totale staatskaping en dit kan nie aanvaar word nie,” het Maimane gesê. Die Suid-Afrikaanse Kommunistiese Party (SAKP) het Donderdag tydens ŉ mediakonferensie beweer hulle is bewus van ŉ sogenaamde intelligensieverslag wat gebruik is as rede om Gordhan en Jonas uit Londen terug te roep. Die “intelligensieverslag” is volgens die SAKP Maandag op ŉ vergadering van die ANC se top-ses leiers voorgelê as “bewys” waarom Gordhan en Jonas moet terugkeer na Suid-Afrika. Volgens die verslag was Gordhan en Jonas van plan om Zuma swart te smeer en internasionale bankiers te vra om teen hom saam te sweer. Die presidensie het egter nog geen woord gerep oor die beweerde kabinetskommeling wat op pad is óf die sogenaamde intelligensieverslag nie. Intussen het die EFF Donderdagmiddag ŉ aansoek by die konstitusionele hof ingedien om Zuma in ŉ staat van beskuldiging te laat plaas.